text: 08.10.2012 - "Непознатите Източни Родопи" по БНТ – 2
  "Непознатите Източни Родопи" по БНТ – 2
  Българската национална телевизия посвети близо половинчасов филм на Източните Родопи и техния огромен потенциал за екотуризъм. Филмът, озаглавен "Непознатите Източни Родопи", бе излъчен на 7 октомври 2012 в рубриката "Пътувай с БНТ-2".
  Своеобразен "водач" в изключително богатото биоразнообразие на Източните Родопи бе Христо Христов, координатор по дива природа в "Новото тракийско злато" (НТЗ). Районът е прочут в Европа и цял свят с множеството си хищни птици и растения-балкански ендемити. В този край могат да се видят 37 от 39-те хищни птици, които се срещат в Европа!
  Зрителите "посетиха" Центъра на лешоядите в Маджарово, където чуха увлекателната лекция на аниматорката в центъра Сание Мюмюн за живота на лешоядите и на другите птици, които обитават Източните Родопи. Другата им среща бе с холандския студент Тим Ашбрюк, който това лято направи тримесечно проучване в рамките на НТЗ за вълците в региона.
  След красивите гледки на лешояди, свободно реещи се в небето на Маджарово, камерата отведе зрителите при Кромлеха при с. Долно Черковище и Кован кая с нейните мистериозни скални ниши.
  Акцент във филма бе срещата с тарпаните - дивите коне, които от септември миналата година отново населяват Източните Родопи и вече напълно са се приспособили към условията там.
  Сред разговор с Анка и Младен, фермери, които помагат за адаптацията на тарпаните и гледат крави от рядката местна порода Родопско късорого говедо при с. Сбор, зрителите се срещнаха със сем. Ангелови, които имат къща за гости в с. Рабово и гледат биолимец. Филмът показа кадри от Фестивала на хляба, който се провежда през юли и привлича много гости и туристи с възстановката на жътва на лимец и дегустацията на хляб от лимец.
  Зрителите видяха и как се правят гюзлеми, типично източно-родопско ястие. Показа го Бети Василиева от "Дивата ферма" в с. Горно поле. Туристите, които идват тук, стават наши приятели и идват повече от веднъж, разказа Бети. Половината от гостите на "Дивата ферма" са чужденци и идват заради дивата природа в Източните Родопи.
  В заключение авторите на филма изтъкнаха ентусиазма на хората, с които са се срещнали. Хора, които са се посветили на опазването на дивата природа и биоразнообразието в Източните Родопи.